Eraikuntza irudi bat
**Eraikuntza ingeniaritza** edo **eraikuntza injinerutza** diziplina profesionala da, azpiegiturak planifikatzeaz, eraikitzeaz eta kudeatzeaz arduratzen dena, hala nola, errepideak, tunelak, zubiak, aireportuak, trenbideak, instalazioak, eraikinak, presak, zerbitzu publikoak eta beste proiektu batzuk egiteaz. 

Ingeniaritza zibila proiektuen diseinu eta kalkuluarekin lotura gehien duten alderdiez arduratzen den arlo erlazionatua da. Eraikuntza-ingeniariek ingeniari zibilen antzeko diseinu-alderdi batzuk ikasten badituzte ere, proiektuaren lekuaren kudeaketaren alderdietan eta proiektua burutzeko erabili beharreko estrategian sakontzen dute (esaterako, eraikuntza-sekuentzia; egitura osagarriak; arriskuen analisia egitura erdi eginda dagoen bitartean; aldamioen estrukturei eta haien erresistentziari eta lauzen eta hormen euskarri kofratuei buruzko gogoetak; eraikuntza elementu handien mugimendua eta altxatzea).

Hezkuntza arloari dagokionez, ingeniaritza zibileko ikasleek, batez ere, analitikoagoa den diseinu-lanean jartzen dute arreta, diseinuaren profesional gisako karrera batera bideratuz. Funtsean, herrialde eta unibertsitatearen arabera 4 eta 6 urte bitarteko titulu egiaztatua lortzeko ingeniaritza, kalkulu eta diseinu ikastaro ugari egitea eskatzen du horrek. Eraikuntza ingeniarien heziketak aldiz, prozeduretan, metodoetan, kostuetan, kronogrametan eta eraikuntzako langileen kudeaketan jartzen du arreta gehien. Beraien ardura nagusia proiektua garaiz entregatzea da, aurrekontua eta nahi den kalitatea kontuan hartuz. 

Eraikuntza ingeniari baten eta ingeniari zibil baten arteko desberdintasuna, eraikuntza ingeniaritzako ikasleek oinarrizko diseinu ikastaroak eta eraikuntza kudeatzeko ikastaroak egiten dituztela da.

Terminologia
------------

### Terminoaren jatorria

"Ingeniaritza" terminoa frantsesetik hartua da, baina latinean du jatorria (*ingenium*) eta "adimena, trebetasuna, asmamena" esan nahi du. Historian, hasiera batean, XII. mendetik aurrera, ingeniari militarrei ingeniari esaten zitzaien. Hau ingeniari militar eta meategi ingeniarien enpresen espezializazioaren hazkundearen ondorioa izan zen, geroago Ingeniari Militarren Kidegoa bihurtu zirenak. Errusian, Petri I.aren agindupean, 1702an meategi elkarte bat sortu zen, 1704an, zubigileen talde bat eta 1712an ingeniari militarren erregimentua.

"Ingeniari zibil" kontzeptua XVI. mendean agertu zen Holandan, zubi eta bide eraikitzaileei loturik eta horrek ingeniari militarretatik desberdindu zituen. Konbinazio horretatik "ingeniaritza zibila" terminoa sortu zen, gaur egun munduko zenbait hizkuntzatan oso ezaguna dena. Ingeniaritzaren diziplina profesional gisa ezagutzen da eta eraikuntza-proiektuen diseinuaz, eraikuntzaz eta kudeaketaz arduratzen da. Ondoren, beste industriekin loturiko antzeko termino ugari etorri ziren: ingeniaritza nuklearra, ingeniaritza genetikoa, berringeniaritza, etab.

Lan jarduerak
-------------

Ingeniaritza zibilaren azpidiziplina bat denez, eraikuntzako ingeniariek lizentziaturan lortutako enpresa, teknika eta kudeaketa arloko ezagutzak eta trebetasunak erabiltzen dituzte zubiak, eraikinak eta etxebizitzak barne hartzen dituzten proiektuak gainbegiratzeko. Eraikuntzako ingeniariak oso inplikatuta daude proiektu horien diseinuan, kudeaketan eta funtsen esleipenean. Arriskuen analisiaz, kostuen kalkuluaz eta plangintzaz arduratzen dira. Diseinu-karrerak ingeniari profesionalaren lizentzia eskatzen du. Karrera hori jarraitzen duten pertsonei biziki gomendatzen zaie Ingeniaritzako Ingeniaritza azterketara (Engineer in Training exam, EIT), hau da, Ingeniaritzako Oinarrien Azterketa (Engineering Exam, FE), unibertsitatean dauden bitartean aurkeztea, izan ere, graduondoko bost urte (4 urte AEBetan) behar dira PE lizentzia lortzeko. Zenbait estatuk berriki aldatu dute graduazioaren ondoren 4 urteko lan-esperientziaren PE lizentzia aztertu aurreko baldintza, EIT bat FE azterketa hartu eta 6 hilabetera PE azterketa egiteko hautagarria den lizentziadun ingeniari profesional bihurtzeko .

Hasierako mailako eraikuntza-ingeniariak proiektu-ingeniariak edo proiektu-laguntzaileak izan ohi dira. Erosketa-eskaerak prestatzeaz, aldaketa-aginduak izapidetzeaz, hileko aurrekontu-txostenak egiteaz eta bileretako aktak kudeatzeaz arduratzen dira. Eraikuntza kudeatzeko lanpostuak ez du nahitaez PE lizentziarik behar; hala ere, bat edukitzeak pertsona komertzialagoa egiten du, PE lizentziak aldi baterako egituren diseinuak sinatzeko aukera ematen baitio.

Formakuntza baldintzak
----------------------

Eraikuntza ingeniaritzako titulazioa eskuratu nahi duten pertsonek, lehenengo eta behin, programa Ingeniaritza eta Teknologiaren Akreditazio Batzordeak (ABET) egiaztatzen duela ziurtatu behar dute. ABET ziurtagiriak ikastetxe edo unibertsitate bateko programak ikasleak prestatzen diren lanbiderako ezarritako kalitate-estandarrak betetzen dituela bermatzen du. AEBetan, gaur egun, hogeita bost programa daude herrialde osoan zehar, eta, beraz, unibertsitatea arretaz aztertzea gomendatzen da.

Eraikuntza ingeniaritzako ohiko ikasketa-plan bat mekanika, ingeniaritza, ingeniaritza-diseinua, eraikuntza eta zientzia kudeaketa eta matematikaren arteko konbinazioa da. Horrek, oro har, zientzietako lizentzia lortzera eraman ohi du. Zientzietako gradu-titulua eta diseinuan edo eraikuntzan esperientzia pixka bat izatearekin nahikoa da sarrera-mailako lanpostu gehienetarako. Gainera, graduondoko eskolak aukera bat izan daitezke graduan irakatsitako eraikuntza eta ingeniaritza gaietan gehiago sakondu nahi dutenentzako. Gehiengo kasuetan, eraikuntza ingeniaritzako tituludunek ingeniaritza zibila, ingeniaritza-kudeaketa edo enpresen administrazioa bilatzen dute graduondoko titulu posible gisa.

Trebetasunak
------------

Eraikuntza ingeniariak arazoen konpontzaileak dira. Inguruko eskaerei hobekien egokitzen den azpiegituraren sorkuntzan laguntzen dute. Azpiegituraren bizi-zikloak ulertzeko gai izan behar dira. Diseinu-ingeniariekin alderatzen eta kontrastatzean, eraikuntza ingeniariek erronka teknikoak zehaztasun eta irudimenarekin ebazteko beraien berezko ikuspuntuak ematen dituzte. Karrera hau egitea kontuan hartzen duten pertsonek matematika eta zientzien ulermen sendoa izan behar badituzte ere, badira oso desiragarriak diren beste hainbat trebetasun, hala nola, pentsamendu kritiko eta analitikoa, denboraren eta pertsonen kudeaketa eta komunikazio-trebetasun onak.

Segurtasuna eraikuntza proiektuetan
-----------------------------------

Eraikuntzetan parte hartzen duen ingeniariak langileen segurtasuna bermatzeko erantzukizun saihestezina du. Horretarako, garrantzitsua da eraikuntza ingeniariak:

* Helburuak, metodologiak eta ezarri beharreko prozedurak zehazteko asmoz, langunean lanak hasi aurretik azterketa sakon bat egitea.

* Eraikuntzaren segurtasuna prozesu bezala kontuan hartzea, lan eta zereginaren aurreko plangintza barne.

* Enplegatzaile anitzen languneko arazoak, azpikontraten erantzukizuna eta ezarri beharreko estatuko eraikuntza-araudiak eta eraikuntza-araudi federalak ebaluatzea eta kontuan hartzea.
* Lanaren arrisku espezifikoak kontuan hartzea, hala nola, altzairuaren eraikuntza, aldamioak, zurubiak, erortzearen aurkako babesa eta ingurumen-inpaktuak maneiatzea.

Eraikuntzen kudeaketa
---------------------

Orokorrean, eraikuntza-ingeniaria da eraikuntza lan batean eraikuntza-kudeatzailearen rola betetzeko izendatutako pertsona. 

Eraikuntza-kudeatzaileek proiektuen kudeatzaileekin batera egiten dute lan,  frogatutako eta benetako teknika berdin eta ugari erabiliz. Horrez gain, eraikuntza-kudeatzaileek industriaren arau eta erregulazio espezifiko sorta zabal bat bete behar dute. Eraikuntza ingeniari batek kudeatu behar dituen gaien artean daude:

* Kostuen balioespena, kontratuen kudeaketa, lanen eta eragiketen kudeaketa, jardunaren kontrola eta arriskuen ebaluazioa.
* Plangintza eta programazioa, aurreikusitako denborak eta aurrekontuak betetzen direla bermatzeko.
* Erregulazioen bilakaerari, teknologiaren aurrerapenari eta etengabe aldatzen ari diren ekonomiei buruzko ezagutza.

Lan-aukerak
-----------

Eraikuntza ingeniarien lan-aukerek, oro har, aldaketa zikliko handia dute. Esaterako, 2008tik aurrera eta gutxienez 2011ra arte, lan-aukerak eskasak izan ziren, munduko leku askotan higiezinen burbuilek eztanda egin zutelako. Eraikuntza eskariaren murrizketa izugarri horrek, eraikuntza profesionalak azpiegituren eraikuntzara jotzera behartu zituen, eta, horrela, eraikuntza ingeniari finkatuek zein berriek zuten lehia areagotu zen. Lehia handitze hori eta kantitatearen eskariaren murrizketa, paraleloa da ingeniaritzako zeregin askok automatizazioa dela eta eduki duten balizko aldaketarekiko eta horrek, oro har, eraikuntza-ingeniarientzako lan-aukera murritzak ematen ditu. 2010. urtearen hasieran, Estatu Batuetako eraikuntzaren sektoreak % 27ko langabezia-tasa zuen, hau da, estatuko batez besteko langabezia-tasa (% 9,7) baino ia hiru aldiz handiagoa. Eraikuntzako langabezia-tasa (merkatariak barne) Estatu Batuetako 1933ko langabezia-tasaren (Depresio Handiko punturik baxuena) % 25aren parekoa da .

Ordainketa
----------

Ingeniari zibil batek Erresuma Batuan duen batez besteko soldata sektorearen araberakoa da, eta, zehazkiago, norbanakoaren esperientzia-mailaren araberakoa. Eraikuntzaren sektorean eta eraikitako ingurunean lanpostuak betetzen dituztenen ordainsariei eta onurei buruz 2010ean egindako inkesta batek  erakutsi zuen ingeniari zibil baten batez besteko soldata 29.582 liberakoa dela Erresuma Batuan. Estatu Batuetan, 2013ko maiatzean, batez bestekoa 85.640 dolarrekoa zen. Batez besteko soldata esperientziaren arabera aldatzen da; adibidez, 3-6 urteko esperientzia duen ingeniari zibil baten urteko batez besteko soldata 23.813 liberakoa da. 14 eta 20 urte bitarteko esperientzia dutenentzat, 38.214 librako batez bestekoa da .

Erreferentziak
--------------

1. ↑   Migliaccio, Giovanni C..  (2018). *Introduction to construction project engineering.* , 314 or. ISBN 978-1-315-18581-1. PMC 1029352942. (Noiz kontsultatua: 2022-11-25).
2. ↑    *Gran Enciclopedia Soviética, 3º ed.* .
3. ↑   «When Can I Take the PE Exam? | National Society of Professional Engineers» *www.nspe.org* (Noiz kontsultatua: 2022-11-27).
4. ↑   **(Ingelesez)**  *ABET | ABET Accreditation.*  (Noiz kontsultatua: 2022-11-26).
5. ↑    *Construction safety management and engineering.*  (Second edition. argitaraldia) 2014, 896 or. ISBN 978-1-5231-3624-7. PMC 1288153276. (Noiz kontsultatua: 2022-11-27).
6. ↑   Jackson, Barbara J..  (2020). *Construction management jumpstart : the best first step toward a career in construction management.*  (Third edition. argitaraldia), 512 or. ISBN 978-1-119-45101-3. PMC 1122708166. (Noiz kontsultatua: 2022-11-27).
7. ↑   «Wikiwand - Construction engineering» *Wikiwand* (Noiz kontsultatua: 2022-11-27).
8. ↑   **(Ingelesez)** E, Van Giezen,Robert W. ; Schwenk,Albert. «Compensation from Before World War I through the Great Depression : Monthly Labor Review: U.S. Bureau of Labor Statistics» *www.bls.gov* (Noiz kontsultatua: 2022-11-27).
9. ↑   «CareerStructure.com Launches Salary Benchmarker Tool» *ResponseSource Press Release Wire* (Noiz kontsultatua: 2022-11-27).
10. ↑   **(Ingelesez)** «Civil Engineers» *www.bls.gov* (Noiz kontsultatua: 2022-11-27).
11. ↑   «Salary Benchmarking Tool» *www.hr360.com* (Noiz kontsultatua: 2022-11-27).

Ikus, gainera
-------------

* Ingeniaritza
* Ingeniaritza zibil
* Ingeniaritza industrial

Kanpo estekak
-------------

* **(Ingelesez)** What is a construction engineering?

* **(Ingelesez)** What is a construction engineering? - All you need to know